রিজভী বলেন, ক্ষমতার কাছে, সুবিধাবাদের কাছে নির্বাচন কমিশন আত্মসমর্পন করেছে বলেই আজকের দেশের নির্বাচনী ব্যবস্থাটা ভঙ্গুর হয়ে পড়েছে। মানুষের ভোটের অধিকারকে অগম্য দূরদ্বীপে নির্বাসিত করা হয়েছে। এই নির্বাচন কমিশন উন্মার্গামী। এই কমিশন নির্বাচন, ভোট গ্রহণ, ব্যালট বাক্স সংরক্ষণ সবকিছুই অবৈধ সরকারকে লীজ দিয়ে দিয়েছে। এদের দ্বারা সমগ্র নির্বাচন প্রক্রিয়াটি এখন কুপথে চালিত। একদলীয় শাসন ব্যবস্থাকে চূড়ান্ত আনুষ্ঠানিক রুপ দেয়ার জন্যই নির্বাচন কমিশন এই ভোটারবিহীন সরকারের পক্ষে অক্লান্ত পরিশ্রম করে যাচ্ছে। আর সেজন্যই পৌরসভা ও ইউপি নির্বাচনে বিএনপি মনোনীত প্রার্থীদের মনোনয়ন পত্র কেড়ে নেয়া হয়েছে, মনোনয়ন পত্র জমা দিতে গেলে রাস্তায় বিএনপি প্রার্থীদের ওপর আক্রমণ চালানো হয়েছে, মনোনয়ন পত্র জমা দেয়ার পর তা প্রত্যাহারের জন্য বিএনপি প্রার্থীকে হয় অপহরণ করা হয়েছে নতুবা অস্ত্র ঠেকিয়ে বাধ্য করা হয়েছে।